
เริ่มประชุมเวลา  13.00 น.
เมื่อที่ประชุมพร้อม  สมาชิกสภาเข้าร่วมประชุม  จำนวน 14  คน  ครบองค์ประชุม  ได้เรียนเชิญ ประธานสภาฯ  จุดธูปเทียนบูชาพระรัตนตรัย และเริ่มประชุมตามระเบียบวาระการประชุม ดังนี้
ระเบียบวาระที่  1  			เรื่องที่ประธานแจ้งให้ที่ประชุมทราบ
ประธานสภา	เรื่อง นัดประชุมสภาองค์การบริหารส่วนตำบลแก้วแสน สมัยวิสามัญ สมัยที่ 1  ครั้งที่ 2 ประจำปี พ.ศ.2558  
ระเบียบวาระที่  2	เรื่องรับรองรายงานการประชุมสภาครั้งที่ผ่านมา  ประชุมสภาสมัยวิสามัญ สมัยที่ 1 ครั้งที่  1 ประจำปี 2558  เมื่อวันที่  11  มิถุนายน   2558
ประธานสภา	ผมขอแก้ไขรายงานการประชุม หน้าที่ 3 เพิ่มข้อความ “ผมขอให้เพื่อนสมาชิกสภาได้ทบทวนการจ่ายขาดเงินสะสมให้เกิดประโยชน์กับประชาชนให้มากที่สุด” และถามที่ประชุม  มีสมาชิกสภาฯท่านใดจะแก้ไขเพิ่มเติมรายละเอียดในบันทึกรายการประชุมบ้างหรือไม่  เชิญครับหากไม่มี  ขอมติที่ประชุม สมาชิกสภาท่านใดเห็นว่ารายงานการประชุมครั้งที่แล้ว ถูกต้อง ครบถ้วน  โปรดยกมือ
มติที่ประชุม	มีมติรับรองรายงานการประชุมสภาสมัยวิสามัญ สมัยที่ 1
ครั้งที่ 1 ประจำปี 2558  เมื่อวันที่  11  มิถุนายน   2558
จำนวน  13  เสียง   
ไม่รับรอง   ไม่มี    งดออกเสียง  1  เสียง 
ระเบียบวาระที่ 3  	เรื่อง ญัตติเสนอเพื่อพิจารณาให้ความเห็นชอบ 
-ร่างแผนพัฒนาสามปี ( พ.ศ.2559-2561) ขององค์การบริหารส่วนตำบลแก้วแสน  
ประธานสภา				เชิญ นายก อบต.  ครับ
นายกอบต.	เรียนท่านประธานสภา และสมาชิกสภาอบต.แก้วแสนทุกท่าน
กระผม นายคนึง  ชูพงศ์ นายกองค์การบริหารส่วนตำบลแก้วแสน อาศัยอำนาจตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548  ตามที่คณะกรรมการสนับสนุนการจัดทำแผน และคณะกรรมการพัฒนาท้องถิ่น ได้ให้ความเห็นชอบร่างแผนพัฒนาสามปี ( พ.ศ.2559-2561) เมื่อวันที่  22  พฤษภาคม  2558  และผมได้นำเสนอสภาเพื่อพิจารณาให้ความเห็นชอบและผู้บริหารประกาศใช้ต่อไปแผนพัฒนาสามปี ( พ.ศ.2559-2561)  ประกอบด้วย 4 ส่วนและภาคผนวก  และขออนุญาตที่ประชุมเปลี่ยนแปลงรายละเอียดในร่างแผนพัฒนาสามปี ( พ.ศ.2559-2561) หน้าที่ 42 ซึ่งขอเปลี่ยนแปลงข้อความไม่ได้เปลี่ยนแปลงโครงการ วัตถุประสงค์คงเดิม โครงการลำดับที่ 3 เปลี่ยนเป็น”โครงการอบรมและทัศนศึกษาดูงานเพื่อพัฒนาศักยภาพแกนนำสุขภาพในหมู่บ้าน”หน้าที่ 49 โครงการฝึกอบรม อปพร. ให้ระบุมีการอบรมครอบคลุมทั้ง 3 ปี (2559-2561) รายละเอียดอื่นๆ ผมขออนุญาตให้ปลัด อบต.ในฐานะประธานกรรมการสนับสนุนการจัดทำแผน ได้อธิบายรายละเอียดของการจัดทำแผนเพิ่มเติมครับ
ปลัด อบต.				เรียนท่านประธานสภา และสมาชิกสภาอบต.แก้วแสนทุกท่าน
ตามที่สภาแห่งนี้ได้ให้ความเห็นชอบแผนยุทธศาสตร์การพัฒนา ไปแล้วเมื่อสมัยประชุม สมัยวิสามัญ สมัยที่ 1 ครั้งที่ 1 ประจำปีพ.ศ.2558 เมื่อวันที่ 11  มิถุนายน  2558 ที่ผ่านมา โดยแผนพัฒนาสามปี ( พ.ศ.2559-2561) จะต้องดำเนินการให้สอดคล้องกับแผนยุทธศาสตร์การพัฒนาและมีความแตกต่างในรูปแบบการจัดทำแผนจากปีที่ผ่านมา โดยจะต้องจัดทำตามหนังสือสั่งการกระทรวงมหาดไทย ด่วนที่สุด ที่มท0810.2/ว4830  ลงวันที่ 22 พ.ย. 2553 โดยมีรูปแบบที่แตกต่างเห็นชัดเจนที่สุดคือเรื่องการติดตามและประเมินผล เดิมจะประเมินผลแผนฯเมื่อมีการอนุมัติและประกาศใช้ข้อบัญญัติงบประมาณรายจ่ายประจำปีแล้วจึงดำเนินการติดตามและประเมินผลแผนพัฒนาสามปี โดยจะต้องดำเนินการให้แล้วเสร็จ และรายงานต่อผู้บริหารท้องถิ่น  คณะกรรมการพัฒนาท้องถิ่น  สภาท้องถิ่น และประกาศให้ประชาชนทราบ ภายในเดือนธันวาคมของปีนั้น  แบบใหม่จะต้องติดตามประเมินผลแผนฯ ภายใน 7 วัน นับแต่ประกาศใช้แผนพัฒนาสามปี  สำหรับรายละเอียดรูปแบบของแผนพัฒนาสามปีจะประกอบด้วย 4 ส่วนด้วยกัน คือ
ส่วนที่ 1 บทนำ  คือข้อมูลทั่วไปของท้องถิ่นเป็นไปตามรูปแบบเดิม
ส่วนที่ 2 สรุปผลการพัฒนาท้องถิ่นในปีที่ผ่านมาเพื่อวิเคราะห์ถึงการจัดทำแผนที่ผ่านมาสามารถตอบสนองต่อวิสัยทัศน์และยุทธศาสตร์การพัฒนาอย่างไรบ้าง
ส่วนที่ 3 การนำแผนพัฒนาสามปีไปสู่การปฏิบัติ ประกอบด้วย
	1.แนวทางการพัฒนาหรือกลยุทธ์ตามแผนยุทธศาสตร์การพัฒนา
	2.บัญชีโครงการพัฒนาและบัญชีประสานโครงการพัฒนาซึ่งมีการเพิ่มรายละเอียดของโครงการในส่วนตัวชี้วัดที่ชัดเจน
ส่วนที่ 4 แนวทางการติดตามและประเมินผล เป็นส่วนที่เพิ่มและเห็นได้ชัดเจนตามที่ได้ชี้แจงให้ทราบไปแล้ว โดยคณะกรรมการติดตามและประเมินผลแผนฯจะเป็นผู้ดำเนินการในส่วนนี้ ส่วนสุดท้ายจะเป็นภาคผนวก ซึ่งเป็นข้อมูลการประชุมเวทีประชาคมหมู่บ้าน /โครงการที่ผ่านการกลั่นกรองของคณะกรรมการพัฒนาฯ
ก็ขอให้สมาชิกสภาทุกท่านได้พิจารณาในรายละเอียดหากมีข้อสงสัยอย่างไรจะได้ชี้แจงเพิ่มเติมค่ะ  
ประธานสภา				มีสมาชิกท่านใดจะซักถามเพิ่มเติมในประเด็นใดบ้าง เชิญครับ
นายวิรัตน์  รักษายศ	เรียนท่านประธานสภา ผมนายวิรัตน์  รักษายศ ส.อบต.หมู่ที่ 2จะสอบถามเรื่องแผนที่หมู่ที่ 10 ไม่มีในเอกสารร่างแผนฯ มีเพียงหมู่ที่ 1- 9 ครับ
นายสุชาติ  ชูแสง	เรียนท่านประธานสภา ผมนายสุชาติ  ชูแสง ส.อบต.หมู่ที่ 8
	จะสอบถามในหน้าที่ 67 แนวทางที่ 2 จัดตั้งหน่วยกู้ภัยประจำตำบล และจัดให้มีรถพยาบาลฉุกเฉินประจำตำบลบริการ 24  ชั่วโมง ซึ่งได้ระบุโครงการไว้ในแผน ชาวบ้านได้สอบถามมาว่า อบต.ได้ให้บริการรถพยาบาลฉุกเฉินตลอด 24  ชั่วโมงใช่หรือไม่ ขอให้นายกอบต.ได้ช่วยชี้แจงในประเด็นนี้ด้วยครับ
นายกอบต.	เรียนท่านประธานสภาและสมาชิกสภาทุกท่าน ผมขออนุญาตที่ประชุมชี้แจงครับ  ตามที่ปรากฏโครงการจัดตั้งหน่วยกู้ภัยประจำตำบล และจัดให้มีรถพยาบาลฉุกเฉินประจำตำบลบริการ 24 ชั่วโมง ซึ่งได้บรรจุโครงการไว้ในแผนทุกปี ซึ่งสืบเนื่องมาจากนโยบายของนายกอบจ.คุณพิชัย บุณยเกียรติ ได้ซื้อรถพยาบาลมอบให้อบต./เทศบาล จำนวน 160 คัน  รอบแรกจัดหาและมอบไปแล้ว 100  คัน  รอบสองจำนวน 60 คัน ซึ่งอบต.แก้วแสนจะรับมอบในรอบที่ 2 พร้อม อบต.นาบอน  ต่อมามีการเลือกตั้งนายก อบจ.มีการเปลี่ยนแปลงผู้บริหารใหม่  โครงการจัดหารถพยาบาลก็ระงับไป สำหรับอำเภอนาบอนได้รับเฉพาะ อบต.ทุ่งสง แต่ก็ประสบปัญหาในการใช้รถที่เกี่ยวเนื่องกับการเบิกจ่ายค่าน้ำมันเชี้อเพลิง ถูก สตง.เรียกเงินคืน เพราะไม่ใช่รถของอบต.เป็นรถซึ่งอบจ.เช่ามา สรุปแล้วอบต.แก้วแสนไม่ได้รถพยาบาลมา หากจะซื้อรถพยาบาลเองก็เกินศักยภาพของ อบต.  ตอนนี้ก็มีรถกู้ภัยของมูลนิธิต่างๆ ให้บริการครับ
ประธานสภา                        	มีสมาชิกท่านใดจะซักถามเพิ่มเติมครับ   หากไม่มี  ผมขอมติที่ประชุมสมาชิกสภาท่านใดเห็นชอบร่างแผนพัฒนาสามปี
                                          พ.ศ. 2559-2561 ขององค์การบริหารส่วนตำบลแก้วแสน โปรดยกมือ
                                          ครับ
มติที่ประชุม                           มีมติเห็นชอบ   จำนวน  13  เสียง   
                                         ไม่เห็นชอบ  ไม่มี    งดออกเสียง  1  เสียง 
ระเบียบวาระที่ 4                  	เรื่องอื่น ๆ
ประธานสภา                         ต่อไปเป็นระเบียบวาระที่ 4 เรื่องอื่น ๆ มีสมาชิกท่านใด มีเรื่องอะไรบ้าง
                                         เชิญครับ
นายกอบต.	ขออนุญาตที่ประชุมชี้แจงในเรื่องที่ค้างไว้จากการประชุมครั้งที่ผ่านมาจากสมาชิกสภา  3  ท่านครับ
1. กรณีคำถามของคุณวิลาศ  พรหมวันรัตน์ ส.อบต.หมู่ที่ 9 ได้เสนอให้มีการจัดเก็บค่าน้ำประปาหมู่บ้านโดยพนักงานส่วนตำบลซึ่งเป็นปัญหามาโดยตลอดและหาผู้ดูแลจัดเก็บจัดเก็บค่าน้ำประปาได้ยาก ก็จะให้เจ้าหน้าที่ซึ่งจ้างมาใหม่ได้ดูแลรับผิดชอบในส่วนนี้ไปด้วย และขอบคุณสำหรับข้อเสนอแนะครับ
2. กรณีของคุณภัยยันต์ บุญปราบ  ส.อบต.หมู่ที่ 3 ได้ดำเนินการไปแล้วในการปรับปรุงถนนบริเวณหัวสะพานคลองมิน  สำหรับถนนสายหนองดี-หัวสะพานหลักช้าง ทางกรมทางหลวงชนบทมีงบประมาณซึ่งตั้งไว้แล้วโดยจะให้ส่วนโยธาได้จัดทำโครงการพร้อมประมาณการค่าใช้จ่ายแจ้งเป็นหนังสือให้หน่วยงานทราบเพื่อดำเนินการปูทับตลอดสายครับ
3. กรณีของคุณศรสิทธิ์  โกศล ส.อบต.หมู่ที่ 9  เรื่องประปาหมู่บ้าน SML
นั้นอยู่เกินอำนาจหน้าที่ของ อบต. เพราะไม่ใช่ทรัพย์สินของอบต.ครับสำหรับเรื่องขุดเจาะบ่อบาดาลก็เร่งรัดดำเนินการโดยด่วนเพราะประสบปัญหาขาดแคลนน้ำอยู่ แต่คนดำเนินการหรือผู้รับจ้างมีน้อย และมีขั้นตอนการขออนุญาตเจาะบ่อบาดาลและการตรวจสอบบ่อบาดาลและผมขอหารือว่ากรณีปัญหาประปาหมู่บ้านSML เมื่อหมู่บ้านดำเนินการแล้วเสร็จหากไม่สามารถบริหารจัดการได้เองให้ดำเนินการในเรื่องการถ่ายโอนให้ อบต.ดูแล เพราะประชาชนไม่เข้าใจตำหนิอบต.ทุกเรื่องทั้งๆที่อบต.ไม่ได้เป็นผู้บริหารจัดการแต่หมู่บ้านเป็นผู้ดำเนินการ
นายสุชาติ  ชูแสง	เรียนประธานสภา กระผมนายสุชาติ  ชูแสง ส.อบต.หมู่ที่ 8
	มีปัญหาจะแจ้งให้ท่านนายกทราบ เรื่องท่อเมนระบบประปาหมู่บ้านชำรุดบริเวณหน้าบ้านนายน่วม น้อย  ควรดำเนินการโดยเร่งด่วนครับ เพราะทำให้สิ้นเปลืองค่าไฟฟ้าและเสียดายน้ำครับ
นายอนันต์     ชำนาญกิจ	เรียนประธานสภา กระผมนายอนันต์  ชำนาญกิจ ส.อบต.หมู่ที่ 10 มีเรื่องจะเรียนถามถึงเรื่องการประชุมที่ผ่านมา ในการหารือร่วมรับฟังความคิดเห็นและหาข้อยุติการบรรทุกดินทำให้ถนนชำรุด ที่ศาลาเอนกประสงค์ประจำหมู่บ้าน  หมู่ที่ 10  ซึ่งจากวันที่ได้หารือกันยังไม่ได้ข้อยุติและตกลงกันได้  ประชาชนยังไม่ทราบถึงแนวทางการแก้ไขปัญหา หากผู้ประกอบการยังคงดำเนินการบรรทุกดินอยู่และทำให้ถนนเสียหาย จะหาวิธีการแก้ไขอย่างไร  จึงขอสอบถามไปยังผู้บริหารครับ
 นายก อบต.	เรียนท่านประธานสภา และสมาชิกสภาทุกท่าน ขออนุญาตตอบคำถามคุณสุชาติครับผมเพิ่งรับทราบข้อมูลแต่จะดำเนินการเรื่องนี้โดยเร็วที่สุดครับ กรณีของคุณอนันต์ ถนนสายแก้วแสน-ปลายยวน หมู่ที่ 5,7,10  ชำรุดจากการบรรทุกดินเนื่องจากมีบ่อดินในพื้นที่ตำบลนาบอน เจ้าของบ่อดินเป็นคนในหมู่ที่ 10 ตำบลแก้วแสนคือ นางอุรา  จีนต่างเมือง บ่อดินมีพื้นที่ประมาณ 12 ไร่ โดยรอบมีสวนยางผู้ที่เกี่ยวข้องประมาณ 8  ราย ได้รับผลกระทบจากการขุดดิน ซึ่งมีกฎหมายที่เกี่ยวข้อง 2 เรื่องด้วยกัน คือ พรบ.ขุดดินถมดิน และพรบ.อุตสาหกรรม ซึ่งดำเนินการในเชิงพาณิชย์ เนื่องจากมีการขุดดินลึกลงไปประมาณ 1-13 เมตร และไม่ได้ดำเนินการป้องกันตาม พรบ.ขุดดินถมดิน เช่นมีแบบแปลนและวิศวกรควบคุม คือขุดลึกเกิน 3 เมตร ต้องเว้นระยะห่างจากแนวเขตที่ดิน  ไม่น้อยกว่า 2 เท่า และไปตรวจสอบแล้วปรากฏว่าขุดลึกประมาณ 3-13 เมตร มีการร้องไปยัง อบต.นาบอน และได้สั่งระงับการขุดแล้ว และหน่วยงานที่เกี่ยวข้องเช่นอุตสาหกรรมจังหวัดผมได้ทำหนังสือไปกรณีได้รับการร้องเรียนซึ่งอุตสาหกรรมจังหวัดจะมาดูอีกครั้งหนึ่ง กรณีเพื่อการพาณิชย์ไม่มีวิศวกรควบคุมและก่อความเดือดร้อนแก่ผู้อื่น เขาสามารถเพิกถอนใบอนุญาตได้
	ใบอนุญาตมีอายุ 5 ปี ชำระค่าธรรมเนียมทุกปี ซึ่งเจ้าของบ่อดินเพิ่งไปต่อใบอนุญาตปีที่ 6 ถึงปีที่ 10 หากร้องไปก่อนอาจจะไม่ได้รับการต่ออายุใบอนุญาต สำหรับผู้ประกอบการวันที่มีการหารือสรุปได้ว่าถนนเสียหายเกิดจากการบรรทุกดินเกินน้ำหนักก่อนหน้านี้ประมาณ 10 วัน สี่ห้าร้อยรถผมได้แจ้งสถานีตำรวจภูธรนาบอน/อำเภอนาบอน แต่ไม่ได้รับการเอาใจใส่ดูแลในเรื่องนี้ นอกจากนี้เจ้าหน้าที่ของรัฐซึ่งดูแลผู้ประกอบการกระทำตนไม่เหมาะสม และทางอำเภอนาบอนได้แจ้งให้ผมและคุณอนันต์ลงนามในบันทึกข้อตกลงโดยระบุว่าจะซ่อมแซมถนนให้โดยใช้หินคลุกซึ่งผมและคุณอนันต์ไม่สามารถยอมรับข้อตกลงได้เนื่องจากเป็นถนนลาดยางจะซ่อมเป็นหินคลุกได้อย่างไร และล่าสุดได้ข่าวว่าจะเปลี่ยนบ่อดินไปบ่อใหม่ก็เป็นข่าวดีครับ และขณะนี้ผมทราบข่าวว่าถนนลาดยาง 41-คลองแป๊ะ หมู่ที่ 6 ซึ่งเพิ่งก่อสร้างแล้วเสร็จ งบประมาณ 1 ล้านหกแสน ชำรุดจากการบรรทุกไม้ยาง ซึ่งผมทราบรายละเอียดเมื่อบรรทุกเสร็จไปแล้ว ฝากให้สมาชิกสภาได้ช่วยดูแลเรื่องนี้ด้วยเพราะถนนลาดยางกว่าจะได้งบประมาณดำเนินการจำนวนมาก และต้องใช้ระยะเวลานานมากกว่าจะก่อสร้างแล้วเสร็จเพราะก่อสร้างได้เป็นช่วงๆตอนๆไป ตัวอย่างถนนสายแก้วแสน-ปลายยวน ระยะทางประมาณ 5 กม. โดย 1 กม.แรก อบต.ก่อสร้าง  2  ช่วง ถัดมา อบจ.ก่อสร้างและทางหลวงชนบท  ช่วงที่ถนนชำรุดขณะนี้อยู่บริเวณหมู่ที่ 7 ซึ่งอบต.จะไปปรับปรุงซ่อมแซมบดอัดให้ดีแต่ไม่ได้ลาดยางในขณะนี้ครับ
 นายวิลาศ  พรหมวันรัตน์	เรียนประธานสภา กระผมนายวิลาศ  พรหมวันรัตน์   ส.อบต.หมู่ที่  9
	ผมขอหารือเรื่องถนนลาดยาง  ซึ่งกว่าจะได้ดำเนินการเป็นถนนลาดยางแต่ละสายต้องใช้ระยะเวลานาน  แต่เมื่อมีรถบรรทุกไม้ยางพาราบรรทุกเกินน้ำหนักบ่อยๆ อบต.มีมาตรการอะไรบ้างที่จะป้องกัน เช่นปิดป้ายจำกัดน้ำหนักบรรทุกทำได้หรือไม่ หากจะไปห้ามเองก็ไม่สามารถดำเนินการได้หรือมีกฎหมายกำหนดให้ดำเนินการอย่างไรได้บ้างครับ
 นายก อบต.	วิธีการที่จะดำเนินการตามที่กฎหมายกำหนดไว้คือการขึ้นทะเบียนเป็นทางหลวงท้องถิ่น ซึ่งเป็นอำนาจของผู้ว่าราชการจังหวัด เพื่อประกาศเป็นทางหลวงท้องถิ่น และจะได้ดำเนินการประกาศกำหนดน้ำหนักบรรทุกส่งให้ผู้ว่าราชการจังหวัดพิจารณาอนุมัติ ส่งประกาศในราชกิจจานุเบกษา และบังคับใช้ต่อไป  โดยจะได้ดำเนินการรวบรวมถนนลาดยาง ทุกสาย โดยได้แจ้งดำเนินการโดยเร่งด่วนไปแล้ว 1 สาย คือถนนสายแก้วแสน-ปลายยวน และจะเร่งรัดดำเนินการโดยเร็วที่สุด  เพื่อประกาศเป็นทางหลวงท้องถิ่นต่อไป 
ประธานสภา	สมาชิก มีเรื่องอื่น ๆ อีกหรือไม่ครับ  หากสมาชิกไม่มีเรื่องอื่น ๆ แล้วผมขอขอบคุณเพื่อนสมาชิกสภา  คณะผู้บริหาร และผู้เข้าร่วมประชุมทุกท่านปิดการประชุมครับ
ปิดการประชุมเวลา   14.02  น.

					ลงชื่อ................................................................... ผู้จดบันทึก
					                 (นางแฉล้ม    ศิลปวิสุทธิ์)
   เลขานุการสภา  อบต.แก้วแสน

ความเห็นของคณะกรรมการตรวจรายงานการประชุม

			มีมติเห็นว่า  การบันทึกรายงานการประชุม  ที่เลขานุการสภาฯ  ได้บันทึกไว้  มีเนื้อหาถูกต้อง  ครบถ้วนสมบูรณ์ทุกประการ
		
					ลงชื่อ................................................. 
                                                             (นายประพาส     เทพี)
					ประธานกรรมการตรวจรายงานการประชุม

					ลงชื่อ................................................
					          (นายศรสิทธิ์   โกศล)
                                                     กรรมการตรวจรายงานการประชุม

					ลงชื่อ................................................
					          (นายสมยศ    ธรฤทธิ์)
				   เลขานุการคณะกรรมการตรวจรายงานการประชุม

